Predkladacia správa

Na základe zamerania kontroly efektívnosti Úradu vlády SR na obdobie od 1.1.2002 do 30.6.2002 schváleného uznesením vlády SR č. 44/2002 zo dňa 16.1.2002 vykonala Jednotka kontroly efektívnosti kontrolu efektívnosti vo Výskumnom ústave vodného hospodárstva.

 Cieľom úlohy bolo skúmanie miery hospodárnosti, efektívnosti a účelnosti s akou sú využívané ľudské, finančné a materiálne zdroje a do akej miery sa využívaním daných zdrojov plnia stanovené ciele organizácie výskumného typu.

Kontrola bola vykonaná skúmaním, hodnotením, porovnávaním a analyzovaním získaných informácií prostredníctvom predložených dokumentov, dotazníkov pre všetkých zamestnancov ústavu, rozhovorov s vybranými zamestnancami ústavu a vyžiadaním doplňujúcich dokladov. 

Správa popisuje jednotlivé organizačné zložky ústavu a na základe získaných informácií navrhuje jednotlivé zmeny, ktoré je potrebné uskutočniť na zvýšenie efektívnosti fungovania ústavu.

Predložený materiál má informatívny charakter a preto nebol predložený na medzirezortné pripomienkové konanie.

Uskutočnenie navrhovaných zmien a krokov si vyžaduje dlhšie časové obdobie a preto odporúčame, aby zriaďovateľ v rámci svojej bežnej kontrolnej činnosti v budúcom období zameral svoje kontrolné aktivity aj na stav plnenia navrhovaných odporúčaní na zvýšenie efektívnosti uvedených v správe.